OBH 3439/1998.
Az állampolgári jogok országgyűlési biztosa általános helyettesének jelentése
Előadó: dr. Izafé Éva

Az eljárás megindulása

A panaszos beadvánnyal fordult az állampolgári jogok országgyűlési biztosához, sérelmezve az önkormányzat eljárását ingatlanának ivóvízellátásával kapcsolatban.
A vizsgálat az Alkotmányban deklarált egészséges környezethez, a lehető legmagasabb szintű egészséghez való jog sérelmének gyanúja, valamint a hátrányos megkülönböztetés tilalmának  érintettsége miatt indult, egyidejűleg az önkormányzattól információ beszerzésére történt intézkedés.

A megállapított tényállás

A panaszos Pécsbagota Község Önkormányzatának eljárását kifogásolta. Előadta, hogy kútvizük az egészségre ártalmas, ez ügyben az ÁNTSZ vizsgálatát kérték. Tényként ismerte el, hogy az ingatlan megvásárlásakor a ház vezetékes vízellátással nem rendelkezett, ugyanakkor az is tény, hogy a községben a közművesítés ez időben már megtörtént. Panaszos úgy tudta, hogy az ingatlan korábbi tulajdonosa nem "kérte" a víz bevezetését. 
Az önkormányzattól arra is választ kértem, hogy a Petőfi u. 6. szám alatt ingatlan miként szerepelt a tervezés során, és amennyiben a tervekben szerepelt, úgy arra kértem magyarázatot, hogy miként maradt el a telekingatlan határáig terjedő vezetékezés. Amennyiben a tervek a szóban forgó ingatlant nem érintették, úgy ennek indokait kértem megjelölni. Választ kértem arra is, hogy az önkormányzat, illetve a szolgáltató milyen intézkedéseket kíván tenni az ügy megoldása érdekében, illetve hogy az önkormányzat és a szolgáltató között milyen kapcsolat van (tulajdonos, résztulajdonos, ilyen jogviszony nincs stb.). Az önkormányzat megkeresésével egyidőben az ÁNTSZ-től, a Megyei Közigazgatási Hivataltól és a Vízügyi Igazgatóságtól is információt kértem.
Válaszok: 

1)	Önkormányzat
A Pécsbagota, Petőfi u. 6. szám alatti ingatlan vezetékes ivóvízellátással rendelkezik, mint ahogy a község valamennyi ingatlana. A válasz azt is tartalmazta, hogy a Kossuth u. 19. szám alatti ingatlan közműves ivóvízzel történő ellátása a Kossuth u. 24. szám előtti közkifolyóval megoldott. Ez megfelel a hatályos jogszabályi rendelkezésnek. Arról is tájékoztatott, hogy a panaszos Pécsbagotán bejelentett lakcímmel nem rendelkezik, de családjának több lakóháza van a faluban, akik szintén nem tartózkodnak a településen. A panaszos valóban kérte a képviselő-testület és a polgármester segítségét arra vonatkozóan, hogy a Kossuth u. 19. szám alatti lakóházhoz a gerincvezeték épüljön ki. Erre azért nem került sor, mert a Pécsi vízen kellene a vezetéket átvinni, amely költségeit az önkormányzat nem tudja vállalni. A polgármester álláspontja szerint az egészséges ivóvízellátás erre az ingatlanra is biztosított.

2)	Baranya Megyei Közigazgatási Hivatal
Az egészséges ivóvízellátásról az önkormányzat köteles gondoskodni. Pécsbagota községben kiépítették a vezetékes ivóvízhálózatot, azonban a panaszos ingatlana a falu szélén az ún. Pécsi víz gyűjtőfolyás túloldalán helyezkedik el. Az ingatlant a panaszos úgy vásárolta meg, hogy az előző tulajdonos nem igényelte a vezetékes ivóvizet. A vízellátást a közeli közkifolyóval oldotta meg az önkormányzat. A hivatalvezető utalt a vonatkozó kormányrendeletre, mely szerint közműves ivóvízzel ellátott az, akinek a lakhelye legfeljebb 150 m-es körzetén belül a közműves ivóvízfogyasztásra módot nyújtó ivóvízvételi hely található. Álláspontja tehát az, hogy az önkormányzat ellátja a törvényben előírt kötelező feladatát, panaszos részére biztosítja az egészséges ivóvizet. Azt is megjegyezte, hogy a viziközmű törzshálózat mentén fekvő ingatlanoknak a viziközmű hálózatba történő bekötését az ingatlan tulajdonosa a szolgáltatónál kezdeményezheti, akinek a szolgáltató a bekötés lehetőségeiről és feltételeiről előzetes tájékoztatást ad. A jegyző közegészségügyi, környezetvédelmi és vízgazdálkodási jogszabályok megsértése esetén az ingatlanok bekötését a tulajdonos költségére elrendeli.

3)	ÁNTSZ Szigetvár Városi Intézete
A panaszos ásott kútjának vízminőségi adataival nem rendelkeznek, mivel erre nézve hatósági feladatként az egészségügyi ellenőrzést a jogszabály nem írja elő. A panaszos a vízminőség romlására utaló panasszal nem fordult az intézethez. Pécsbagotán a közüzemi vízellátás megoldott, a vizsgált ügyben közkifolyóval.

4)	Dél-Dunántúli Vízügyi Igazgatóság
Pécsbagotán  az elkészült terv a Pécsi víz jobb partján lévő településrész ellátását irányozta elő, mert a bal parti ingatlan, a vizsgálat tárgyát képező Kossuth L. 19. számú ingatlan ellátása aránytalan terhet rótt volna az érdekeltekre. Nincs tudomásuk olyan kezdeményezésről, mely szerint az érintett panaszos differenciált érdekeltségi hozzájárulás mellett kezdeményezte volna a bővítést. Az érdekeltségi körbe azok kerültek, akiknek az ellátása a tervezett létesítményekről közvetlenül megvalósítható volt. A vízmű társulat a vállalt feladatait megvalósította, időközben nem történt kezdeményezés az eredeti cél megváltoztatására, későbbiekben, 1992-ben a társulatot felszámolták. Összegezve: a vízügyi igazgató leszögezte, hogy a panaszos ingatlana az érdekeltségi területen kívül van, közelében a rácsatlakozási lehetőség nem lehetséges, a vízmű társulat nem is szerepeltette az érdekeltségi kimutatásban, és nem is vetett ki érdekeltségi hozzájárulást. Végezetül közölte: "A panaszos - a jogszabályban is rögzített alapellátáson felüli igényének kielégítését - kezdeményezheti az önkormányzatnál, illetve a vízmű üzemeltetőjénél (Szigetvíz Kft. 7900. Szigetvár, Gyár u. 1.) saját, méltányos hozzájárulásának felajánlásával"    

Az ügy jogszabályi háttere

38/1995. (IV. 5.) Korm. rendelet a közműves ivóvízellátásról és a közműves szennyvízelvezetésről
2. § E rendelet alkalmazásában:
16. közműves ivóvízzel ellátott: az, akinek lakhelye legfeljebb 150 m-es körzetén belül a közműves ivóvízfogyasztásra módot nyújtó ivóvízvételi hely található;
4. § (1) A viziközmű törzshálózat mentén fekvő ingatlanoknak a viziközmű hálózatba történő bekötését az ingatlan tulajdonosa vagy egyéb jogcímen használója a szolgáltatónál kezdeményezheti, akinek a szolgáltató a bekötés lehetőségeiről és feltételeiről előzetes tájékoztatást ad.
14. § (1) A közkifolyók vizét - háztartási szükségletük kielégítése céljára - a közműves vízellátásba be nem kötött ingatlanok lakói vehetik rendszeresen igénybe.

1992. évi LXXXIX. törvény a helyi önkormányzatok címzett és céltámogatási rendszeréről
Támogatandó célok 
1993-1995. évekre
 Sorszám	 Támogatandó cél	 Igénybevétel feltételei	
 	 	 	
 I.	 Vízgazdálkodás	 1. Az ivóvízellátással és szennyvízcsatornázással kapcsolatos támogatás kizárólag állandó lakosság ellátására igényelhető. 	
 	 	 2. Nem igényelhető támogatás az üzemeltető feladatát képező, saját forrásból finanszírozandó fenntartási és rekonstrukciós munkákhoz.	

Támogatható célok 1996. évre
 Sorszám	 Támogatható cél	 Igénybevétel feltételei	
 I.	 Vízgazdálkodás	 1. Az ivóvízellátással, szennyvízelvezetéssel és -tisztítással kapcsolatos támogatás az állandó népesség ellátására igényelhető.	
Támogatható célok 1997-1998. évekre
 Sor- 
szám	 Támogatható cél	 	 Igénybevétel feltételei	
 	 	 	 	 	
 I.	 Vízgazdálkodás	 	 1.	 A szennyvízelvezetéssel és -tisztítással kapcsolatos támogatás az állandó népesség ellátására igényelhető.	
 	 	 	 2.	 Nem igényelhető támogatás a meglévő létesítmény rendeltetésének megváltoztatásával, átalakításával, élettartamának növelésével összefüggő, valamint az üzemeltetést szolgáló javítási, karbantartási munkákhoz.	

Támogatható célok 1999-2001. évekre
 	 Sor- 
szám	 Támogatható cél	 	 	 Igénybevétel feltételei	
 	 	 	 	 	
 I.	 Vízgazdálkodás	 	 	 1. A szennyvíz-elvezetéssel és -tisztítással kapcsolatos támogatás az állandó népesség ellátására igényelhető. A támogatás az egyes utcákban létesített utolsó állandó lakosú ingatlanig igényelhető a törzshálózat és szennyvízbekötő-vezeték építéséhez, közbeeső, üdülő céljára hasznosított ingatlan bekötő vezetékével együtt.	

Az érintett alkotmányos jog

1949. évi XX. törvény a Magyar Köztársaság Alkotmánya
18. § A Magyar Köztársaság elismeri és érvényesíti mindenki jogát az egészséges környezethez.
70/A. § (1) A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül.
(2) Az embereknek az (1) bekezdés szerinti bármilyen hátrányos megkülönböztetését a törvény szigorúan bünteti.
(3) A Magyar Köztársaság a jogegyenlőség megvalósulását az esélyegyenlőtlenségek kiküszöbölését célzó intézkedésekkel is segíti.

A vizsgálat megállapításai

A vizsgálat során megállapítottam, hogy a településen 1990-ben tervezett vezetékes víz megvalósítása már eleve nem számolt a közigazgatási területén álló Kossuth u. 19. szám alatti ingatlan vezetékes vízvételi lehetőségének kiépítésével. Az iratok szerint semmilyen számítás nem bizonyítja, hogy aránytalan terhet rótt volna a társulásra az egységes elbánás megvalósítása. A mai műszaki és gépesítési fejlettségi szint nem jelenthet megoldhatatlan feladatot a víz alatti átfúrásra,  különösen nem akkor, ha ezt egy kisebb folyású víz esetében kell elvégezni. A község vezetékes vízhálózatának kiépítésekor útátfúrásokat végeztek olyan utak esetében, melyek hasonló szélességűek, mint a műszaki terven feltüntetett Pécsi víz szélessége. Az útátfúrásokat a terv szerint elvégezték, ez 1990-ben nem jelentett akadályt a terv megvalósításában. 
A vizsgálat megállapította, hogy a helyi önkormányzatokról szóló törvény 8. §-ának (4) bekezdésében megfogalmazott települési önkormányzati alapfeladat ellátása az egészséges ivóvízellátás tekintetében Pécsbagota településen egy ingatlan vonatkozásában nem valósult meg. A dokumentumokból nem állapítható meg, hogy pontosan milyen gazdasági összefüggése volt a megvalósítás elmaradásának. 
Azt is meg kell jegyezni, hogy a helyi önkormányzatok címzett és céltámogatási rendszeréről szóló törvény idézett melléklete világosan rögzíti, hogy 1997-1998. évektől utalást sem tartalmaz ivóvízellátás kiépítésének megvalósítására, figyelemmel arra, hogy az önkormányzati törvény 112. §-a akként rendelkezik, hogy a 8. § (4) bekezdésben előírt egészséges ivóvíz ellátásának biztosításáról minden községben legkésőbb az 1990. évben megválasztott helyi önkormányzati képviselő-testület megbízatásának a lejártáig kell gondoskodni.
Az önkormányzat 1990-től 1996-ig élhetett volna a további fejlesztési lehetőséggel, illetve az 1990-ben szerveződő beruházás esetén már a teljes körű megvalósításra kellett volna törekedni és a támogatás érdekében azzal érvelni, hogy a Pécsi vízen való átvezetés indokolt a teljes körű vízellátás biztosítására.
1990-től az első helyen szerepelt az ivóvízellátással kapcsolatos támogatási forma, még 1996-ban is. Ezt követően 1997-től azonban a vízgazdálkodás, mint támogatható cél csak a  szennyvízelvezetést foglalja magába.
Nem vitatható, hogy a vizsgált önkormányzat jelenleg és korábban is nehéz gazdálkodási helyzetben volt, a megkeresésre adott önkormányzati válasz azonban nem tesz említést arról, hogy az 1990 óta eltelt 10 év alatt volt-e kezdeményezés pályázat benyújtásáig terjedően, és a megvalósítás a pályázat elutasítása miatt hiúsult volna meg. E mulasztás kétségtelenül alkotmányos visszásságot okozott és okoz a mai napig is az egészséges környezethez való alkotmányos jog sérelmére. Alapvető cél lenne ezen ingatlan vonatkozásában is az egészséges vezetékes ivóvízellátásának mielőbbi megvalósítása, ezzel is érvényesítve a jogegyenlőség alkotmányos elvét, olyan intézkedés megtételével,  mely a fennálló esélyegyenlőtlenséget a település e pontján is biztosítja. 1990-től, immár10 éve fennálló közműellátási különbség az Alkotmányban deklarált hátrányos megkülönböztetés tilalmának megsértésével visszás helyzetet teremtett a település valamennyi ingatlantulajdonosa és a Kossuth u. 19. szám alatt ingatlantulajdonos között, mely visszás helyzet feloldását az önkormányzat nem is tervezi.

K e z d e m é n y e z é s

Az 1993. évi LIX. törvény 21. § (1) bekezdése alapján a következő kezdeményezéssel élek:

Felkérem Pécsbagota Község Önkormányzatának Képviselő-testületét, hogy ismételten tekintse át a Kossuth u. 19. sz. alatti ingatlan egészséges ivóvízzel való ellátásának érdekében a közvetlen bevezetés lehetőségét, az arányos érdekeltségi hozzájárulás figyelembevételével, oly módon, hogy 

a)	a lehetőségek keretében belül ezt illessze következő költségvetési rendeletébe vagy 
b)	a hatályos költségvetés módosításával, illetve az esetleges tartalék terhére, vagy egyéb eszközök felhasználásával - a biztonságos működés veszélyeztetése nélkül - törekedjen a mielőbbi megvalósítására.

Kérem Pécsbagota Község Polgármesterét, hogy álláspontjáról, illetve intézkedéséről az 1993. évi LIX. törvény 21. § (2) bekezdése értelmében 30 napos határidőn belül értesíteni szíveskedjen.

Budapest, 2000. május 8.

Dr. Polt Péter